# Pabllo Vittar

Phabullo Rodrigues da Silva (São Luis, estat de Maranhão, 1 de novembre de 1993), conegut pel seu nom artístic Pabllo Vittar, és una cantant, drag-queen i presentadora del Brasil. Musicalment, es mou entre el pop i diversos estils propis del Brasil, com el forró i el funk carioca. Per la seva popularitat al país sud-americà, s'ha convertit en una icona gai i és conegut pel seu activisme en defensa dels drets LGBT.

## Primers anys

L'artista va néixer el primer de novembre de 1993 a São Luis, la capital de l'estat de Maranhão, a la regió nord-est del Brasil. Té dues germanes, una d'elles és la seva bessona, anomenada Phamella. Mai va conèixer al seu pare biològic, ja que aquest va abandonar la família mentre Verônica, la seva mare, estava embarassada. La seva infància va venir marcada pels diversos trasllats de la família, per localitats maranhenses i, més tard, pel Pará. En aquella època va fer cursos de ballet i jazz, mentre que a l'escola va començar a patir bullying per ser considerat massa afeminat.
D'adolescent va tornar a viure a Maranhão, a la ciutat de Caxias. Va ser llavors quan va començar a implicar-se més amb la música, participant en una coral d'església. Amb 16 anys va declarar-se homosexual a la seva mare. Vittar ha declarat que sempre es va sentir recolzat per la seva família. Aquell any va mudar-se a Indaiatuba, una ciutat de São Paulo i, dos anys després, va traslladar-se a Minas Gerais, per assistir a la Universitat Federal d'Uberlândia, malgrat no va concloure la carrera.
Durant la seva etapa universitària fou quan va descobrir l'univers drag-queen, inspirat pel show estatunidenc RuPaul's Drag Race. La primera vegada que es va transformar va ser per fer publicitat d'una festa, a la porta del recinte; Vittar ha declarat que havia après a maquillar-se mirant tutorials a YouTube. La sala Belgrano d'Uberlândia va ser el primer lloc on va actuar professionalment com a drag.

## Carrera professional

Pabllo Vittar va conèixer al productor musical Rodrigo Gorky l'any 2015, qui va suggerir-li enregistrar una adaptació del tema Lean on, del grup nord-americà Major Lazer, rebatejat amb el nom Open bar. La cançó va ser llançada l'octubre de 2015 i fou promocionada amb un videoclip que contava amb un pressupost de 600 reals (al canvi de l'època, uns 140 €) que va arribar al milió de visualitzacions en quatre mesos. Dos mesos després, al desembre de 2015, Vittar va publicar el seu primer EP amb cinc covers, entre les quals es trobava Open bar.
L'any 2016 va començar una gira de 120 espectacles que va cridar l'atenció dels productors del programa de la TV Globo Amor & Sexo. Va ser contractat i va formar part del programa durant dues temporades.
El mes de gener de 2017 va publicar el seu primer LP, titulat Vai passar mal ("Ho passaràs malament"). El treball va guanyar la certificació de platí i tingué fins a sis singles: Nêga, Todo dia, K.O., Corpo sensual, Então vai i Indestrutível. L'èxit comercial d'aquest àlbum va comportar una extensa gira, inclosa una participació al festival Rock in Rio, la publicació d'un CD de remixes i un contracte amb Sony Music. També van arribar els seus primers èxits internacionals: MTV Portugal la va reconèixer com una de les revelacions musicals de 2017 i va col·laborar amb la cantant britànica Charli XCX en el seu senzill I got it. També va intervenir en l'èxit de Major Lazer Sua Cara, acompanyada per la carioca Anitta.
L'any 2018 va enregistrar un especial de cinc programes en la cadena de televisió Multishow, Titulat Prazer, Pabllo Vittar, incloïa entrevistes i actuacions musicals. Apple Music va publicar un documental sobre la seva figura: Up next, Pabllo Vittar. La plataforma Netflix va fitxar l'artista per posar veu a un dels personatges de la sèrie d'animació Super Drags, en la què també va cantar el tema de capçalera, Highlight.
Aquest 2018 també va suposar el llançament del segon àlbum d'estudi, Não para não ("No paris, no"). Va ser un nou èxit, amb els senzills Problema seu, Disk me, Seu crime i Buzina. De nou, disc de platí i gira, aquesta vegada amb concerts fora del Brasil, a països com Mèxic, Regne Unit, Canadà i Estats Units. També va publicar un disc de remescles, ja el 2019.
El tercer treball de la cantant i tercer platí consecutiu, va ser editat el març de 2020 i va rebre el nom de 111, per la data del seu aniversari (1 de novembre). Cinc mesos enrere ja havia publicat un avanç amb quatre cançons en format EP i titulat 111.1. Els senzills van ser: Flash pose, Parabéns, Amor de que - aquests tres formaven part de l'EP - i Clima quente, Tímida i Rajadão - ja extretes de l'LP. El novembre va ser llançat 111 Deluxe, que incloïa remixes i dues cançons inèdites: Bandida i Eu vou.
El desembre de 2020, Vittar, Luísa Sonza i Anitta es van reunir per publicar el tema Modo turbo. Aquell mateix any va participar, com a presentadora, de la primera temporada del reallity show d'Amazon Prime Video Soltos em Floripa. També hi apareix en la segona temporada, estrenada el febrer de 2021.
El mes de juny de 2021, Pabllo Vittar va llançar el quart disc d'estudi, Batidão tropical ("Ritme tropical"), una revisió de la música que s'escoltava al seu nordeste natal quan era jove: forró electrònic i tecnobrega. Els seus dos primers singles van ser Ama, sofre, chora i Triste com T. En commemoració dels cinc primers anys en la indústria de la música, el desembre de 2021, Vittar va llançar un CD+DVD en directe sota el títol I am Pabllo. Enregistrat a São Paulo, el treball fa un recull dels seus quatre primers àlbums.
L'any següent, Vittar va conduir amb Luísa Sonza el programa d'HBO "Queen Stars Brasil", un concurs de talents que havia de formar un trio musical de drag queens. El 2023, sortiria el 5è treball d'estudi de l'artista, Noitada, ple de col·laboracions amb importants cantants del país, com Anitta, Gloria Groove o MC Carol; i tan sols un any més tard, va sortir al mercat Batidão Tropical Vol. 2. Aquest disc incloïa "São amores", una versió del tema "Son de amores" dels gaditans Andy & Lucas, i que es va convertir en un gran èxit internacional gràcies a les xarxes socials.

## Característiques musicals i referents

Pabllo Vittar és una artista de gènere eminentment pop, amb fortes influències d'estils propis del Brasil com forró, tecnobrega, funk carioca, arrocha, axé i pagode, així com també de cúmbia, electrònica, r&b o hip-hop. El seu registre vocal és de contratenor.
Influenciat per la seva mare, els seus primers referents van ser artistes com Aretha Franklin, Donna Summer, Tina Turner, Whitney Houston o Madonna. Entre els músics nacionals, es troben Gilberto Gil, Elza Soares, Ney Matogrosso, Elis Regina, Alcione i Caetano Veloso, sense oblidar les bandes que escoltava en la seva joventut, com Banda Batidão o Companhia do Calypso. En diverses entrevistes, també s'ha referit a intèrprets actuals com ara Rihanna, Beyoncé, Lady Gaga i els seus compatriotes Anitta i Liniker. Durant la seva carrera, Pabllo ha pogut col·laborar amb diversos cantants brasilers, com Preta Gil, Lucas Lucco, Alice Caymmi, Urias, Ludmilla, Luan Santana, Simone & Simaria, Emicida, Jerry Smith, Psirico o Ivete Sangalo, així com amb l'argentina Lali, la mexicana Thalía o l'angolenya Titica. Una de les participacions més esperades va ser el remix d'un tema de Lady Gaga, Fun Tonight.
Com a drag-queen, reconeix la figura de RuPaul i de la model Bella Hadid.

## Imatge pública

L'artista ha rebut crítiques que el cataloguen com «icona gai», «emblema de la fluïdesa de gènere», «una de les figures queer més emblemàtiques del món» i que, quan és dalt de l'escenari, és «un catàrtic alliberament pel públic, adults o adolescents, gais i hèteros».
Sobre el seu nom artístic, ha declarat que Pabllo és una variació del seu nom de pila (Phabullo) i Vittar va ser una invenció seva. També va dir: «Pabllo és un nom que em representa com cap altre. Mai he sentit la necessitat d'actuar sota un nom femení, d'aquella manera no podria representar tota la meva veritat artística».
En quant a la seva orientació sexual, diu: «No sóc una dona trans; soc un home gai que també fa de drag-queen, allunyat del binomi nen / nena, que en realitat no existeix». També ha dit que constantment passeja entre el món masculí i femení, però que, quan actua transvestit, prefereix el tractament en femení.
En una entrevista, Pabllo digué que té una responsabilitat política pel fet de rebre el reconeixement de la comunitat LGBT. Afegeix que, malgrat les seves lletres no parlin expressament de la lluita LGBT, tot el que fa és, per si sol, un acte reivindicatiu: «Crec que és necessari posicionar-se. No es tracta només de pujar dalt de l'escenari vestit de dona per cantar i ballar. El treball s'ha de fer també fora d'allà».

## Discografia

| Àlbums d'estudi 2017: Vai Passar Mal 2018: Não Para Não 2020: 111 2021: Batidão Tropical 2023: Noitada 2021: Batidão Tropical Vol. 2 | En directe 2021: I am Pabllo |

## Referències

* 1 2 «Pabllo Vittar nasceu no Maranhão, foi atendente de telemarketing e cantou no ‘Amor e Sexo’; disco novo sai hoje». Hypeness, 25-06-2021. Arxivat de l'original el 2021-06-26. [Consulta: 5 juliol 2021].
* ↑ «Comprovante de Situação Cadastral no CPF». Receita Federal do Brasil. [Consulta: 5 juliol 2020].
* ↑ Gonçalves do Carmo, Sidney. «Como um garoto que cresceu sofrendo bullying no MA se tornou Pabllo Vittar». UOL, 06-08-2017. Arxivat de l'original el 05/12/2018. [Consulta: 5 desembre 2018].
* ↑ Querino, Rangel. «“Nunca me proibiu de fazer as coisas que viam antinatural”, diz Pabllo Vittar sobre sua mãe no Caldeirão do Huck». Observatório Gay, 04-12-2017. Arxivat de l'original el 2018-12-06. [Consulta: 5 desembre 2018].
* ↑ Anderson, Samuel. «The Life and Times of Pabllo Vittar». V Magazine, 25-07-2019. Arxivat de l'original el 2021-01-11. [Consulta: 11 desembre 2019].
* ↑ «Antes da fama, Pabllo Vittar manda bem cantando hits de Michael Jackson». Brasil Online, 20-10-2017. Arxivat de l'original el 2019-12-08. [Consulta: 7 desembre 2018].
* ↑ «"Contei para minha mãe que era gay aos 15 e nem surpresa ela ficou"». Marie Claire, 30-10-2017. Arxivat de l'original el 2018-12-05. [Consulta: 19 febrer 2018].
* ↑ «Cantora do Amor & Sexo, Pabllo Vittar também é estudante de Design de Interiores». Extra, 26-02-2017. Arxivat de l'original el 2018-12-05. [Consulta: 5 desembre 2018].
* 1 2 Finco, Nina. «Pabllo Vittar: tem drag no samba». Revista Época, 27-02-2017. Arxivat de l'original el 27/02/2017. [Consulta: 5 agost 2017].
* 1 2 Flores, Felipe. «A noite da diva: na balada com Pabllo Vittar». Revista Vice, 02-12-2015. Arxivat de l'original el 2018-12-07. [Consulta: 7 desembre 2018].
* ↑ Monteiro, Carolina. «Sucesso com ‘Open Bar’, Pabllo Vittar se apresenta em Uberlândia». Correio de Uberlândia, 18-12-2015. Arxivat de l'original el 2017-08-10. [Consulta: 3 febrer 2016].
* ↑ «Saiba quem é Pabllo Vittar, artista que canta com Anitta na faixa 'Sua Cara'». O Globo. Grupo Globo, 01-08-2017. Arxivat de l'original el 2018-12-05. [Consulta: 5 desembre 2018].
* ↑ «Archivo de tipo de cambio de BCE » Jueves 1-10-2015», 01-10-2015. Arxivat de l'original el 2020-06-11. [Consulta: 4 juliol 2021].
* ↑ Alcântara, Fabiano. «Drag Pabllo Vittar lança EP com versões de Ellie Goulding, Rihanna e Beyoncé». Vírgula, 03-12-2015. Arxivat de l'original el 2021-04-15. [Consulta: 6 desembre 2018].
* ↑ «No auge, Pabllo Vittar abandona elenco do "Amor & Sexo"». RD1, 24-05-2018. Arxivat de l'original el 2018-12-05. [Consulta: 5 desembre 2018].
* 1 2 Oliveira, Luccas. «Crítica: Disco de Pabllo Vittar é um cartão de visitar feito sob medida para seu público». O Globo. Grupo Globo, 27-01-2017. Arxivat de l'original el 2017-09-20. [Consulta: 12 desembre 2018].
* 1 2 3 «Certificados de Pabllo Vittar». Pro-Música Brasil. Arxivat de l'original el 2021-04-18. [Consulta: 15 maig 2020].
* ↑ Ferreira, Mauro. «Disco de remixes coroa ano vitorioso de Pabllo Vittar e traz single de 2015». G1, 08-12-2017. Arxivat de l'original el 2018-12-08. [Consulta: 8 desembre 2018].
* ↑ Carmo, Sidney. «Pabllo Vittar fecha contrato para lançar dois álbuns com Sony». Folha de S. Paulo, 09-08-2017. Arxivat de l'original el 2018-12-12. [Consulta: 12 agost 2017].
* ↑ «AS 10 MAIORES REVELAÇÕES MUSICAIS DE 2017». MTV Portugal, 27-12-2017. Arxivat de l'original el 07/12/2018. [Consulta: 5 juliol 2021].
* ↑ Geffen, Sasha. «Charli XCX unveils new song “I Got It” featuring Brooke Candy, CupcakKe, and Pabllo Vittar», 13-12-2017. Arxivat de l'original el 16/12/2017. [Consulta: 8 desembre 2018].
* ↑ «Sua Cara (feat. Anitta & Pabllo Vittar) by Major Lazer, Anitta & Pabllo Vittar on Apple Music». iTunes. Arxivat de l'original el 2018-12-08. [Consulta: 8 desembre 2018].
* ↑ «Programa de Pabllo, pelo Multishow, é finalista ao Rose d'Or Awards». Folha de S. Paulo, 12-07-2018. Arxivat de l'original el 2019-04-11. [Consulta: 5 juliol 2021].
* ↑ «Up Next: Pabllo Vittar no Apple Music». iTunes. Arxivat de l'original el 2018-12-12. [Consulta: 12 desembre 2018].
* ↑ Portilho, Osmar. «Pabllo Vittar lança clipe de "Highlight" com animação das "Super Drags"». Universo Online, 07-11-2018. Arxivat de l'original el 08/11/2018. [Consulta: 8 desembre 2018].
* ↑ Ferreira, Mauro. «Pabllo Vittar exacerba busca incessante pelo sucesso na sintética batida pop do álbum 'Não Para Não'». G1, 18-10-2005. Arxivat de l'original el 2021-07-09. [Consulta: 4 juliol 2021].
* ↑ Della Negra, Guilherme. «Pabllo Vittar bate recorde com seu novo álbum, Não Para Não». E! Online, 09-10-2018. Arxivat de l'original el 30/12/2018. [Consulta: 30 desembre 2018].
* ↑ Nunes, Caian. «Escute aos remixes do álbum “Não Para Não”, de Pabllo Vittar». POPLine, 10-05-2019. Arxivat de l'original el 2019-05-10. [Consulta: 10 maig 2019].
* ↑ «Pabllo Vittar lança EP trilíngue '111'; confira», 01-11-2019. Arxivat de l'original el 2021-04-18. [Consulta: 4 novembre 2019].
* ↑ Berenguel, Fernando. «Pabllo Vittar confirma a primeira parceria do novo álbum 111». Observatório de Música, 15-05-2019. Arxivat de l'original el 2019-12-20. [Consulta: 19 maig 2019].
* ↑ «Pabllo Vittar revela capa, faixas e convidados da edição deluxe do álbum 111». G1, 24-11-2020. Arxivat de l'original el 2021-03-04. [Consulta: 4 juliol 2021].
* ↑ «Clipe que junta Sonza, Anitta e Vittar tem superprodução». Terra, 22-12-2020. Arxivat de l'original el 2021-07-09. [Consulta: 4 juliol 2021].
* ↑ «Floripa: Libre y Salvaje». Amazon Prime Video. Arxivat de l'original el 2021-03-08. [Consulta: 4 juliol 2021].
* ↑ Mota, Renato. «“Soltos em Floripa”: segunda temporada estreia na Amazon Prime Video». Olhar Digital, 12-02-2021. Arxivat de l'original el 2021-02-12. [Consulta: 4 juliol 2021].
* ↑ Ferreira, Mauro. «Pabllo Vittar aposta na segurança ao revitalizar o tecnobrega no coeso álbum 'Batidão tropical'». G1, 25-06-2021. Arxivat de l'original el 2021-06-30. [Consulta: 4 juliol 2021].
* ↑ «Pabllo Vittar entrega show grandioso e lança o projeto ao vivo nas plataformas» (en portuguès brasiler). Popline, 15-12-2021. Arxivat de l'original el 2022-03-11. [Consulta: 2 febrer 2022].
* ↑ «Queen Stars Brasil: Pabllo Vittar e Luísa Sonza contam tudo sobre o novo reality drag da HBO Max» (en portuguès brasiler). Legião dos Heróis, 24-03-2022. Arxivat de l'original el 2023-07-20. [Consulta: 20 juliol 2023].
* ↑ Ferreira, Mauro. «Pabllo Vittar refaz conexão com Anitta em duas das onze faixas do álbum 'Noitada'» (en portuguès brasiler). G1. Grupo Globo, 30-01-2023. Arxivat de l'original el 2023-05-24. [Consulta: 20 juliol 2023].
* ↑ Ferrera, Mauro. «Pabllo Vittar diz que ‘Batidão tropical’ mostra ‘minha essência’ ao revelar a capa do segundo volume do álbum» (en portuguès brasiler). G1. Grupo Globo, 26-03-2024. Arxivat de l'original el 2025-01-26. [Consulta: 21 febrer 2025].
* ↑ Roiz, Jessica. «‘Son de Amores’ de Andy & Lucas Vs. ‘São Amores’ de Pabllo Vittar: Aquí las diferencias» (en castellà). Billboard, 01-08-2024. Arxivat de l'original el 2024-08-15. [Consulta: 21 febrer 2025].
* ↑ Dias, Tiago. «Após arrasar com a Cidade do Rock, Pabllo Vittar quer voltar em 2019». Brasil Online, 18-09-2017. Arxivat de l'original el 2018-12-06. [Consulta: 6 desembre 2018].
* ↑ Peixoto, Mariana. «Pabllo Vittar canta bem? Professores de canto avaliam voz da drag queen». uai.com.br, 08-01-2018. Arxivat de l'original el 2018-12-13. [Consulta: 23 gener 2018].
* ↑ Pascowitch, Joyce. «"2017 foi meu sim", diz Pabllo Vittar, capa da revista J.P. de dezembro. Alguém tem dúvida?». Glamurama, 15-12-2017. Arxivat de l'original el 2020-11-30. [Consulta: 22 desembre 2017].
* ↑ Tavares, Bárbara. «Pabllo Vittar: “Meu sonho é ter uma drag queen presidente do Brasil”». Marie Claire, 25-07-2019. Arxivat de l'original el 2020-08-06. [Consulta: 30 juliol 2019].
* ↑ César, Cristian. «Pabllo Vittar: A mistura de culturas». Acesso Cultural, 02-02-2018. Arxivat de l'original el 2018-12-12. [Consulta: 12 desembre 2018].
* ↑ Torres, Leonardo. «Pabllo Vittar fala sobre álbum novo, parceria com Diplo, clipes e início da produção do próximo disco». POPLine, 12-01-2017. Arxivat de l'original el 2018-12-12. [Consulta: 12 desembre 2018].
* ↑ Laranja, Ricardo. «Pabllo Vittar: "Estou aqui para desconstruir gêneros"», 22-12-2015. Arxivat de l'original el 2018-12-05. [Consulta: 3 febrer 2016].
* ↑ «Starring Pabllo Vittar». Spotify. Arxivat de l'original el 2021-07-09. [Consulta: 5 juliol 2021].
* ↑ «Forró ganha espaço em música de Lady Gaga com Pabllo Vittar» (en portuguès brasiler). ES Brasil, 03-09-2021. Arxivat de l'original el 2022-01-15. [Consulta: 13 gener 2022].
* ↑ Andrade, Felipe. «Entrevista: Pabllo Vittar fala sobre carreira, cenário indie e RuPaul's Drag Race». Indie Pop, 04-05-2017. Arxivat de l'original el 2018-12-07. [Consulta: 7 desembre 2018].
* ↑ Love Michael, Michael. «Charli XCX Interviews Brazilian Pop Star Pabllo Vittar». Paper, 16-07-2018. Arxivat de l'original el 2019-05-09. [Consulta: 9 maig 2019].
* ↑ Sims, Shannon. «Transgender Brazilians Embrace Hit Soap Opera: ‘Now You Can See Us.’». New York Times, 07-10-2017. Arxivat de l'original el 07/10/2017. [Consulta: 3 desembre 2018].
* ↑ Martins, Sérgio. «A ascensão do pop trans de Pabllo Vittar». Veja, 17-06-2017. Arxivat de l'original el 2018-12-05. [Consulta: 16 desembre 2017].
* ↑ «'Se eu tivesse um nome feminino, não ia passar tanta verdade', diz Pabllo Vittar». Folha de S.Paulo, 09-08-2017. Arxivat de l'original el 2018-12-08. [Consulta: 8 desembre 2018].
* ↑ Bezerra, Flávia. «Pabllo Vittar: "Sou um menino gay. Não sou trans e não faria cirurgia de redesignação sexual"». Glamour, 11-08-2017. Arxivat de l'original el 14/08/2017. [Consulta: 16 desembre 2017].
* ↑ Cutrim, Liliane. «Sempre fui extremamente femininia, declara Pabllo Vittar». Imirante, 08-03-2017. Arxivat de l'original el 2017-03-08. [Consulta: 5 juliol 2021].
* ↑ Phillips, Dom. «Brazil's LGBT pop sensation: 'I want to give them strength'». The Guardian, 21-10-2017. Arxivat de l'original el 21/10/2017. [Consulta: 24 gener 2018].
* ↑ Eiras, Yuri. «Pabllo Vittar: "Um artista não quer seus fãs morrendo e apanhando"». Vice, 04-10-2018. Arxivat de l'original el 08/12/2018. [Consulta: 8 desembre 2018].

## Bibliografia complementària

* Barros Basílio, Luiz Gustavo. Vozes LGBTI+ na música popular brasileira: um estudo sobre o comportamento vocal de cantoras LGBTI+ a partir do lançamento dos ep’s de Pabllo Vittar, Liniker e Gloria Groove (tesi) (en portuguès brasiler). Universidad Federal de Integración Latinoamericana, 2019-01-17.

## Vegeu també

* Gloria Groove